次韵馮孔武雪中簡聞人簿乞炭
作者：敖陶孫
朝代：宋

paragraphs: 君不見朱門煌煌多近臣，豹胎煮蘼蠟爲薪。
庭中盛設潑寒戲，炙手欲近還嗔人。
誰知曝背茆簷下，欲獻要是山林真。
兒童抑搔皮肉軟，日輪過中方欠伸。
懸鶉結駟兩相笑，百年俱成一窖塵。
先生自是冷官樣，要看入火紅麒麟。
撚鬚自作詠雪句，秘思蚤與相如親。
蒲團擁裘結僧坐，別有絺綌君南鄰。
願迴六龍照后土，施與萬國無邊春。
屑瓊鏤玉入肺腑，拍手一笑未吾貧。